IVL แจงไฟไหม้คลังสินค้าในสเปนไม่กระทบ-พนง.ปลอดภัย พร้อมเดินเครื่องสายงานผลิตตามปกติ
IVL แจงไฟไหม้คลังสินค้าในสเปนไม่กระทบ-พนง.ปลอดภัย พร้อมเดินเครื่องสายงานผลิตตามปกติ
26 มิ.ย. 2562

บริษัท อินโดรามา เวนเจอร์ส จำกัด (มหาชน) หรือ IVL เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า วานนี้ (25 มิถุนายน 2562) เมื่อเวลา 15.30 น. (ตามเวลาท้องถิ่น) ได้เกิดเหตุเพลิงไหม้ขึ้นที่คลังสินค้าพร้อมส่งผลิตภัณฑ์ PTA และ IPA* ของบริษัท Indorama Ventures Quimica S.L.U. ซึ่งตั้งอยู่ที่เมืองซานโรเก (San Roque) ในประเทศสเปน
ทั้งนี้ บริษัทสามารถระงับเหตุเพลิงไหม้ดังกล่าวไว้ได้แล้ว โดยพนักงานทุกคนปลอดภัย และสายการผลิตสามารถดำเนินการได้เป็นปกติ โดยขณะนี้ บริษัทอยู่ระหว่างการประเมินความเสียหายและหาสาเหตุที่เกิดเพลิงไหม้ โดยไม่มีหยุดดำเนินการผลิตแต่อย่างใด อย่างไรก็ดี อาจจะมีผลกระทบเล็กน้อยต่อการจัดหาวัตถุดิบบรรจุถุง (Bagged Material)
อนึ่ง เหตุการณ์ดังกล่าวคาดว่าจะไม่ส่งผลกระทบต่อบริษัทแต่อย่างใด โดยทรัพย์สินในส่วนที่เสียหาย รวมทั้งสต๊อกสินค้านั้นมีการคุ้มครองอย่างเพียงพอภายใต้การประกันภัย